b'\n_START_ARTICLE_\nCecilija Kobal\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskovala v rojstnem kraju. Prvo glasbeno izobrazbo ji je dal doma\xc4\x8di \xc5\xbeupnik Branko Rude\xc5\xbe. Glasbeno \xc5\xa1olo je obiskovala v Postojni in jo kon\xc4\x8dala 1961. V Postojni je pri\xc4\x8dela obiskovati tudi gimnazijo, ki pa jo je kon\xc4\x8dala leta 1964 v Idriji. 26. aprila 1965 je vstopila v red sv. Ur\xc5\xa1ule in z ve\xc4\x8dnimi zaobljubami 1. oktobra 1972 postala redovnica. Glasbo je v letih 1969\xe2\x88\x921973 \xc5\xa1tudirala na zagreb\xc5\xa1kem In\xc5\xa1titutu za cerkveno glasbo, nato je eno leto \xc5\xa1tudirala orgle na Glasbeni akademiji v Zagrebu, nadaljevala pa na Akademiji za glasbo v Ljubljani ter leta 1978 diplomirala pri prof. Hubertu Bergantu. Po diplomi se je \xc5\xa1e eno leto izpopolnjevala pri prof. Ottu Brucknerju v Gradcu._NEWLINE_Po vrnitvi iz Zagreba je bila \xc4\x8dlanica ur\xc5\xa1ulinskega samostana v \xc5\xa0kofji Loki, pou\xc4\x8devala verouk in bila organistka v samostanski cerkvi. Leta 1977 se je preselila v Ljubljano in imela v samostanu enake dol\xc5\xbenosti. Redno je spremljala ljudsko petje, \xc5\xbeupnijski zbor in pevce na solisti\xc4\x8dnih recitalih, prirejala pa je tudi samostojne orglarske koncerte. Koncerte je imela tudi v stolnici sv. Nikolaja in na velikih orglah Cankarjevega doma. Bila je tudi glasbena pedagoginja. Po vrnitvi iz Zagreba je nastopila profesorsko slu\xc5\xbebo na Orglarski \xc5\xa1oli v Ljubljani. Pou\xc4\x8devala je klavir in orgle. Od 1978 se je vsak teden vozila za tri dni v Novo Gorico, da je tudi tam pou\xc4\x8devala, leta 1990 pa se je za stalno preselila na Primorsko.'